Նախ` Պոլիկարպովի ԿԲ-ն լուծարվում էր, և նրա բոլոր աշխատանքները հանձնվում էին երիտասարդ մասնագետներին։ Լուծարման հիմնական պատճառն իր անհաջողություններն էին (Պոլիկարպովի փորձնական կործանիչները վթարվում էին, մահանում էին փորձառու օդաչուներ, որոնցից մեկի ժամանակ էլ մահացավ հայտնի Վ. Չկալովը) և, ինչո՞ւ չէ, նաև նորաստեղծ բյուրոները, սակայն դա միայն Միկոյանի բյուրոն չէր, նման նոր կոնստրուկտորական բյուրոները երեքն էին, չհաշված բազում մանր խմբերը։ Պոլիկարպովն իր նամակներում էլ նշում է, որ կատարվում է փորձի փոխանակում նորաստեղծ բյուրոների հետ։ Բոլոր երիտասարդ կոնստրուկտորներն էլ օգտվում էին փորձառու Պոլիկարպովի օգնությունից, քանի որ մինչ այդ ԽՍՀՄ-ում կործանիչների ստեղծման փորձ ուներ միայն իր ԿԲ-ն։ Մրցակիցների հետ դաժանորեն հաշվեհարդար տեսնելու նպատակներ ուներ ոչ թե Միկոյանը, այլ ավիաարդյունաբերության ժողկոմի տեղակալ Ա.Յակովլևը, ում կործանիչները, չնայած իրենց թերություններին, հետագայում դարձան պատերազմի ամենահիմնական կործանիչները։ Այո’, «ՄիԳ-1»-ի նախատիպը` «Ի-200»-ը Պոլիկարպովի ԿԲ-ի գործն էր, սակայն հետո, երբ Միկոյանն առանձնացավ, Պոլիկարպովը դեռ երկար ինքնուրույն խմբով աշխատում էր։ Նրա հիմնական ուշադրությունը կենտրոնացած էր օդային հովացմամբ շարժիչով ոչ մեծ բարձրություններում գործող կործանիչների վրա, որոնք «Ի-200»-ին մրցակիցներ չէին կարող լինել («Ի-200»-ը ստեղծվում էր ջրային հովացմամբ շարժիչով և նախատեսված էր մեծ բարձրություններում մարտ վարելու համար)։ Պոլիկարպովի հետագա կործանիչների նախագծերը նույնիսկ ունեցան որոշակի հաջողություններ, սակայն հետագայում փակվեցին։ Այո Միկոյանը մեծ փորձ չուներ, բայց և անտեղյակ էլ չէր ավիացիայից։ Նախ ստացել էր հիմնարար կրթություն ակադեմիայում, ի դեպ շատ փորձառու կոնստրուկտորներ ակադեմիական կրթություն չունեին, և հետո էլ նրա հետ էին փորձառու Գուրևիչը և Ռոմոդինը։ Իսկ երբ Ա.Միկոյանին հատկացվեց առանձին կոնստրուկտորական բյուրո` Ստալինն անգամ չգիտեր, որ այդ Միկոյանն Անաստաս Միկոյանի եղբայրն է։ Եթե Անաստաս Միկոյանը այդքան մեծ դեր կարողանար խաղալ ապա «ՄիԳ-3»-ը արտադրությունից չէր հանվի և փոխարինվեր ավելի վատ կործանիչներով, որոնք առաջ էր մղում Յակովլևը։ Եթե Անաստասը դեր կարողանար խաղալ Անուշավանի որևէ մի նախագիծը կմտներ խմբաքանակային արտադրության մեջ ամբողջ պատերազմի ընթացքում։